               EUROOPA KOMISJON
            Brüssel,16.7.2021
            COM(2021) 320 final
            2021/0225(NLE)
            Ettepanek:
            NÕUKOGU OTSUS
            Euroopa Liidu nimel võetava seisukoha kohta Euroopa – Vahemere piirkonna lepinguga (assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel) moodustatud assotsiatsiooninõukogus seoses ELi ja Tuneesia strateegiliste prioriteetide kehtivuse pikendamisega kuni EL ja Tuneesia võtavad vastu uued ajakohastatud ühisdokumendid

               SELETUSKIRI

               1.Kavandatav reguleerimisese

               Käesolev ettepanek käsitleb otsust, millega määratakse kindlaks liidu nimel võetav seisukoht Euroopa – Vahemere piirkonna lepinguga (assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel) moodustatud assotsiatsiooninõukogus seoses sellise otsuse kavandatava vastuvõtmisega, millega pikendatakse ELi ja Tuneesia strateegiliste prioriteetide kehtivust kuni EL ja Tuneesia Vabariik võtavad vastu uued ajakohastatud ühisdokumendid.

               2.Ettepaneku taust

               2.1.Assotsiatsioonileping

               Euroopa – Vahemere piirkonna leping assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel (edaspidi „assotsiatsioonileping“) allkirjastati 17. juulil 1995 ja see jõustus 1. märtsil 1998. Assotsiatsioonileping on ELi ja Tuneesia vaheliste kahepoolsete suhete õiguslik alus. Lepingu eesmärk on:

               –luua sobiv alus lepinguosaliste vahelisele poliitilisele dialoogile, mis võimaldab arendada lähedasi suhteid kõigis valdkondades, mille puhul nad peavad dialoogi vajalikuks;

               –luua tingimused kaubavahetuse, teenuste ja kapitali kaubanduse järkjärguliseks liberaliseerimiseks;

               –edendada eeskätt dialoogi ja koostöö abil kaubandust ja harmoonilisi majandus- ning sotsiaalseid suhteid lepinguosaliste vahel, et soodustada Tuneesia ja Tuneesia rahva arengut ja heaolu;

               –soodustada Magribi riikide integratsiooni, edendades kaubandust ning koostööd Tuneesia ja teiste selle piirkonna riikide vahel;

               –edendada majandus-, sotsiaal-, kultuuri- ja rahanduskoostööd.

               2.2.Assotsiatsiooninõukogu

               Asutatud on assotsiatsiooninõukogu, kes tuleb kokku ministrite tasandil üks kord aastas, ja kui asjaolud nõuavad, esimehe algatusel ning kooskõlas töökorras sätestatud tingimustega. Assotsiatsiooninõukogu vaatab läbi assotsiatsioonilepinguga seotud tähtsad küsimused ning kõik muud vastastikust huvi pakkuvad kahepoolsed või rahvusvahelised küsimused.

               Assotsiatsiooninõukogusse kuuluvad ühelt poolt Euroopa Liidu Nõukogu ja Euroopa Ühenduste Komisjoni liikmed ning teiselt poolt Tuneesia Vabariigi Valitsuse liikmed.

               Assotsiatsiooninõukogu kehtestab oma töökorra. Assotsiatsiooninõukogu eesistuja on töökorras sätestatud korra kohaselt vaheldumisi Euroopa Liidu Nõukogu liige ja Tuneesia Vabariigi Valitsuse liige.

               Tehtud otsused on lepinguosaliste jaoks siduvad ning nad võtavad meetmeid nende otsuste rakendamiseks. Assotsiatsiooninõukogu võib anda ka asjakohaseid soovitusi.

               2.3.Assotsiatsiooninõukogu kavandatav akt

               Assotsiatsiooninõukogu võtab vastu otsuse, mis käsitleb ELi ja Tuneesia aastate 2018–2020 strateegiliste prioriteetide kehtivuse pikendamist kuni EL ja Tuneesia Vabariik võtavad vastu uued ajakohastatud ühisdokumendid. Assotsiatsiooninõukogu töökorra artikli 10 kohaselt võetakse otsus vastu lepinguosaliste vastastikusel kokkuleppel, ning kui mõlemad on nõus, võib selle vastu võtta kirjaliku menetluse teel.

               3.Liidu nimel võetav seisukoht

               Seisukoht, mille Euroopa Liit võtab assotsiatsioonilepinguga loodud assotsiatsiooninõukogus seoses ELi ja Tuneesia strateegiliste prioriteetide kehtivuse pikendamist käsitleva otsuse vastuvõtmisega, põhineb käesolevale otsusele lisatud otsuse tekstil.

               Assotsiatsiooninõukogu 9. novembri 2018. aasta otsusega nr 1/2018 leppisid EL ja Tuneesia kokku strateegilistes prioriteetides, mille eesmärk on aastatel 2018–2020 toetada ja tugevdada Tuneesia üleminekut demokraatiale ja sotsiaalmajanduslikku arengut.

               ELi ja lõunanaabruse partnerluse uuendamiseks käimasoleva protsessi raames ning pärast mitmeaastase finantsraamistiku (2021–2027) ja uue naabruspoliitika, arengu- ja rahvusvahelise koostöö rahastamisvahendi vastuvõtmist on 2021. aastal kavas lõunanaabruse riikidega, sealhulgas Tuneesiaga, koostada ja vastu võtta uued ajakohastatud ühisdokumendid. Sellega seoses ning selleks, et vältida lünka ELi ja Tuneesia strateegiliste prioriteetide kehtivuse lõppemise ja uute prioriteetide vastuvõtmise vahel, on lepinguosaliste huvides pikendada praeguseid strateegilisi prioriteete kuni uute ajakohastatud prioriteetide vastuvõtmiseni.

               4.Õiguslik alus

               4.1.Menetlusõiguslik alus

               4.1.1.Põhimõtted

               Euroopa Liidu toimimise lepingu (edaspidi „ELi toimimise leping“) artikli 218 lõikes 9 on ette nähtud kord, mille alusel võetakse vastu otsused, millega „kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“.

               Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Nende hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, kuid mis „võivad mõjutada otsustavalt liidu seadusandja vastu võetud õigusaktide sisu“
                  1
               .

               4.1.2.Kohaldamine käesoleval juhul

               Assotsiatsiooninõukogu on assotsiatsioonilepinguga moodustatud organ.

               Akt, mille assotsiatsiooninõukogu peab vastu võtma, on õigusliku toimega akt. Kavandataval aktil on õiguslik toime, kuna sellega pikendatakse praeguste strateegiliste prioriteetide kehtivust kuni uute ajakohastatud ühisdokumentide vastuvõtmiseni.

               Seega on kavandatud otsuse menetlusõiguslik alus ELi toimimise lepingu artikli 218 lõige 9.

               4.2.Materiaalõiguslik alus

               4.2.1.Põhimõtted

               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava õigusakti eesmärgist ja sisust, mille kohta liidu nimel seisukoht võetakse. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.

               4.2.2.Kohaldamine käesoleval juhul

               Kavandatava akti eesmärk ja sisu on assotsiatsioonilepingu ja Euroopa naabruspoliitika raames kolmanda riigiga tehtav koostöö.

               Seepärast on esildatud otsuse materiaalõiguslik alus ELi toimimise lepingu artikkel 217.

               4.3.Järeldus

               Ettepanekus esitatud otsuse õiguslik alus peaks seega olema ELi toimimise lepingu artikkel 217 koostoimes artikli 218 lõikega 9.

               5.Kavandatava akti avaldamine

               Arvestades, et assotsiatsiooninõukogu aktiga muudetakse ELi ja Tuneesia strateegiliste prioriteetide kehtivusaega, tuleb see pärast vastuvõtmist avaldada Euroopa Liidu Teatajas.

               2021/0225 (NLE)

               Ettepanek:

               NÕUKOGU OTSUS

               Euroopa Liidu nimel võetava seisukoha kohta Euroopa – Vahemere piirkonna lepinguga (assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel) moodustatud assotsiatsiooninõukogus seoses ELi ja Tuneesia strateegiliste prioriteetide kehtivuse pikendamisega kuni EL ja Tuneesia võtavad vastu uued ajakohastatud ühisdokumendid

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artiklit 217 koostoimes artikli 218 lõikega 9,

               võttes arvesse Euroopa Komisjoni ettepanekut

               ning arvestades järgmist:

               (1)Euroopa – Vahemere piirkonna leping assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel allkirjastati 17. juulil 1995 ja see jõustus 1. märtsil 1998
                  2
               .

               (2)ELi ja Tuneesia strateegilised prioriteedid võttis assotsiatsiooninõukogu vastu 9. novembril 2018
                  3
               .

               (3)Mõlemad lepinguosalised leppisid kirjavahetuse teel kokku, et kuni uute ajakohastatud ühisdokumentide vastuvõtmiseni kehtivad partnerluse tugevdamise eesmärgil suunava dokumendina jätkuvalt ELi ja Tuneesia strateegilised prioriteedid.

               (4)Euroopa – Vahemere piirkonna lepingu artikli 80 kohaselt võib assotsiatsiooninõukogu teha lepingu eesmärkide saavutamiseks vajalikke otsuseid.

               (5)Assotsiatsiooninõukogu võtab kirjaliku menetluse teel vastu otsuse strateegiliste prioriteetide kehtivuse pikendamiseks kuni EL ja Tuneesia võtavad vastu uued ajakohastatud ühisdokumendid.

               (6)On asjakohane määrata kindlaks assotsiatsiooninõukogus liidu nimel vastu võetav seisukoht, sest otsus on liidu jaoks siduv,

               ON VASTU VÕTNUD KÄESOLEVA OTSUSE:

               Artikkel 1

               Euroopa – Vahemere piirkonna lepinguga (assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel) moodustatud assotsiatsiooninõukogus liidu nimel võetav seisukoht seoses ELi ja Tuneesia strateegiliste prioriteetide kehtivuse pikendamisega seni, kuni EL ja Tuneesia võtavad vastu uued ajakohastatud ühisdokumendid, põhineb käesolevale otsusele lisatud ELi-Tuneesia assotsiatsiooninõukogu otsuse eelnõul.

               Artikkel 2

               Käesolev otsus on adresseeritud komisjonile.

               Brüssel,

                     Nõukogu nimel

                     eesistuja

                     (1)

                        Euroopa Kohtu 7. oktoobri 2014. aasta otsus kohtuasjas C-399/12: Saksamaa vs. nõukogu, ECLI:EU:C:2014:2258, punktid 61–64.

                     (2)

                        Nõukogu ja komisjoni 26. jaanuari 1998. aasta otsus Euroopa – Vahemere piirkonna lepingu sõlmimise kohta assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel (EÜT L 97, 30.3.1998).

                     (3)

                        ELi-Tuneesia assotsiatsiooninõukogu 9. novembri 2018. aasta otsus nr 1/2018, millega võetakse vastu ELi-Tuneesia strateegilised prioriteedid ajavahemikuks 2018–2020 (ELT L 293, 20.11.2018, lk 39).

    ---documentbreak---

               EUROOPA KOMISJON
            Brüssel,16.7.2021
            COM(2021) 320 final
            LISA
            järgmise dokumendi juurde:
            Ettepanek: NÕUKOGU OTSUS
            Euroopa Liidu nimel võetava seisukoha kohta Euroopa – Vahemere piirkonna lepinguga (assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel) moodustatud assotsiatsiooninõukogus seoses ELi ja Tuneesia strateegiliste prioriteetide kehtivuse pikendamisega kuni EL ja Tuneesia võtavad vastu uued ajakohastatud ühisdokumendid

               LISA

               ELi-TUNEESIA ASSOTSIATSIOONINÕUKOGU OTSUS nr xx/2021,

               [pp.kk.aaaa],

               millega lepitakse kokku ELi ja Tuneesia strateegiliste prioriteetide kehtivuse pikendamises

               ELi-TUNEESIA ASSOTSIATSIOONINÕUKOGU,

               võttes arvesse Euroopa – Vahemere piirkonna lepingut assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel (edaspidi „Euroopa – Vahemere piirkonna leping“)

               ning arvestades järgmist:

               (1)Euroopa – Vahemere piirkonna leping assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel allkirjastati 17. juulil 1995 ja see jõustus 1. märtsil 1998
                  1
               .

               (2)Euroopa – Vahemere piirkonna lepingu artikli 80 kohaselt võib assotsiatsiooninõukogu teha lepingu eesmärkide saavutamiseks vajalikke otsuseid.

               (3)Lepingu artikli 90 kohaselt võtavad lepinguosalised kõik üld- või erimeetmed, mida on vaja lepingust tulenevate kohustuste täitmiseks, ja tagavad lepingus sätestatud eesmärkide saavutamise.

               (4)Assotsiatsiooninõukogu 9. novembri 2018. aasta otsusega nr 1/2018 leppisid EL ja Tuneesia kokku strateegilistes prioriteetides, millest aastatel 2018–2020 partnerluses juhinduda
                  2
               .

               (5)Mõlemad lepinguosalised leppisid kirjavahetuse teel kokku, et kuni uute ajakohastatud ühisdokumentide vastuvõtmiseni kehtivad partnerluse tugevdamise eesmärgil suunava dokumendina jätkuvalt ELi ja Tuneesia strateegilised prioriteedid.

               (6)Assotsiatsiooninõukogu töökorra artiklis 10 on sätestatud võimalus võtta mõlema lepinguosalise nõusolekul koosolekute vahel kirjaliku menetluse teel vastu otsuseid,

               ON TEINUD JÄRGMISE OTSUSE:

               Artikkel 1

               Assotsiatsiooninõukogu otsustab kirjaliku menetluse teel, et tema 9. novembri 2018. aasta otsusele nr 1/2018 lisatud ELi ja Tuneesia strateegiliste prioriteetide kehtivust pikendatakse kuni EL ja Tuneesia võtavad vastu uued ajakohastatud ühisdokumendid.

               Artikkel 2

               Käesolev otsus jõustub selle vastuvõtmise päeval.

               [koht], [päev kuu aasta]

                  Assotsiatsiooninõukogu nimel

                     (1)

                        Nõukogu ja komisjoni 26. jaanuari 1998. aasta otsus Euroopa – Vahemere piirkonna lepingu sõlmimise kohta assotsiatsiooni loomiseks ühelt poolt Euroopa ühenduste ja nende liikmesriikide ning teiselt poolt Tuneesia Vabariigi vahel (EÜT L 97, 30.3.1998).

                     (2)

                        ELi-Tuneesia assotsiatsiooninõukogu 9. novembri 2018. aasta otsus nr 1/2018, millega võetakse vastu ELi-Tuneesia strateegilised prioriteedid ajavahemikuks 2018–2020 (ELT L 293, 20.11.2018, lk 39).